ΚΑΝΟΝΙΣΜΟΣ (ΕΟΚ) αριθ. 857/93 ΤΗΣ ΕΠΙΤΡΟΠΗΣ της 13ης Απριλίου 1993 για την τροποποίηση του κανονισμού (ΕΟΚ) αριθ. 3663/92 όσον αφορά την ελάχιστη ολική οξύτητα των επιτραπέζιων οίνων που παράγονται στην Πορτογαλία και αποτελούν αντικείμενο μακροχρονίου αποθεματοποιήσεως με σύμβαση για την περίοδο 1992/93

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 90 παράγραφος 1 και το άρθρο 257 παράγραφος 1,

τον κανονισμό (ΕΟΚ) αριθ. 822/87 του Συμβουλίου της 16ης Μαρτίου 1987 περί κοινής οργανώσεως της αμπελοοινικής αγοράς (1), όπως τροποποιήθηκε τελευταία από τον κανονισμό (ΕΟΚ) αριθ. 1756/92 (2), και ιδίως το άρθρο 32 παράγραφος 5,

Εκτιμώντας:

ότι, με τον κανονισμό (ΕΟΚ) αριθ. 3663/92 της Επιτροπής (3), άνοιξε η δυνατότητα συνάψεως συμβάσεων μακροχρονίου αποθεματοποιήσεως για τους επιτραπέζιους οίνους και τα άλλα προϊόντα για την περίοδο 1992/93- ότι στο άρθρο 2 και στο παράρτημα καθορίζονται οι ελάχιστες ποιοτικές προϋποθέσεις που απαιτούνται για τους λευκούς και ερυθρούς επιτραπέζιους οίνους, ιδίως όσον αφορά την ελάχιστη ολική οξύτητα (εκφρασμένη σε τρυγικό οξύ)-

ότι η περίοδος που καθορίστηκε στο άρθρο 90 παράγραφος 1 και στο άρθρο 257 παράγραφος 1 της πράξης προσχώρησης παρατάθηκε έως τις 31 Δεκεμβρίου 1993 από τον κανονισμό (ΕΟΚ) αριθ. 4007/87 του Συμβουλίου (4), όπως τροποποιήθηκε τελευταία από τον κανονισμό (ΕΟΚ) αριθ. 3876/92 (5)-

ότι οι προϋποθέσεις παραγωγής των επιτραπέζιων οίνων στην Πορτογαλία είναι ίδιες με εκείνες που διαπιστώθηκαν και έγιναν αποδεκτές στην Ισπανία- ότι πρέπει, συνεπώς, όσον αφορά την ελάχιστη ολική οξύτητα να προβλεφθεί η ίδια ποσότητα τρυγικού οξέος για τους επιτραπέζιους οίνους που παράγονται στην Ισπανία και στην Πορτογαλία- ότι η διάταξη αυτή πρέπει να αρχίσει να ισχύει από την έναρξη ισχύος του προαναφερθέντος κανονισμού που άνοιξε τη δυνατότητα συνάψεως συμβάσεων ιδιωτικής αποθεματοποιήσεως-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το παράρτημα του κανονισμού (ΕΟΚ) αριθ. 3663/92 αντικαθίσταται από το παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από τις 19 Δεκεμβρίου 1992.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 13 Απριλίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 84 της 27. 3. 1987, σ. 1.

(2) ΕΕ αριθ. L 180 της 1. 7. 1992, σ. 27.

(3) ΕΕ αριθ. L 370 της 19. 12. 1992, σ. 44.

(4) ΕΕ αριθ. L 378 της 31. 12. 1987, σ. 1.

(5) ΕΕ αριθ. L 391 της 31. 12. 1992, σ. 2.

ΠΑΡΑΡΤΗΜΑ

ΕΛΑΧΙΣΤΕΣ ΠΟΙΟΤΙΚΕΣ ΠΡΟΫΠΟΘΕΣΕΙΣ ΠΟΥ ΑΠΑΙΤΟΥΝΤΑΙ ΓΙΑ ΤΟΥΣ ΕΠΙΤΡΑΠΕΖΙΟΥΣ ΟΙΝΟΥΣ Ι. Λευκοί οίνοι α) Ελάχιστος κτηθείς αλκοολικός τίτλος: 10,5 % vol

β) Ελάχιστη ολική οξύτητα (εκφρασμένη σε τρυγικό οξύ): 5 γραμμάρια ανά λίτρο και 4 γραμμάρια ανά λίτρο για τους επιτραπέζιους οίνους που παράγονται στην Ισπανία και στην Πορτογαλία

γ) Μέγιστη πτητική οξύτητα: 9 χιλιοστοϊσοδύναμα ανά λίτρο

δ) Μέγιστη περιεκτικότητα σε θειώδη ανυδρίτη: 155 χιλιοστόγραμμα ανά λίτρο

ΙΙ. Ερυθροί οίνοι α) Ελάχιστος κτηθείς αλκοολικός τίτλος: 10,5 % vol

β) Ελάχιστη ολική οξύτητα (εκφρασμένη σε τρυγικό οξύ): 5 γραμμάρια ανά λίτρο και 4 γραμμάρια ανά λίτρο για τους επιτραπέζιους οίνους που παράγονται στην Ισπανία και στην Πορτογαλία

γ) Μέγιστη πτητική οξύτητα: 11 χιλιοστοϊσοδύναμα ανά λίτρο

δ) Μέγιστη περιεκτικότητα σε θειώδη ανυδρίτη: 115 χιλιοστόγραμμα ανά λίτρο

Οι ερυθρωποί οίνοι πρέπει να ανταποκρίνονται στις προϋποθέσεις που προβλέπονται για τους ερυθρούς οίνους, εκτός από ό,τι αφορά το θειώδη ανυδρίτη, του οποίου η μέγιστη περιεκτικότητα είναι εκείνη που καθορίζεται για τους λευκούς οίνους.

Εντούτοις, οι επιτραπέζιοι οίνοι των τύπων R III, A II και A III δεν υπόκεινται στις προϋποθέσεις που αναφέρονται στα στοιχεία α) και δ).